和浙西李大夫霜夜對月聽小童吹觱篥歌依本韻
作者：劉禹錫
朝代：唐

paragraphs: 海門雙青暮煙歇，萬頃金波湧明月。
侯家小兒能觱篥，對此清光天性發。
長江凝練樹無風，瀏慄一聲霄漢中。
涵胡畫角怨邊草，蕭瑟清蟬吟野叢。
沖融頓挫心使指，雄吼如風轉如水。
思婦多情珠淚垂，仙禽欲舞雙翅起。
郡人寂聽衣滿霜，江城月斜樓影長。
纔驚指下繁韻息，已見樹杪明星光。
謝公高齋吟激楚，戀闕心同在羈旅。
一奏荆人白雪歌，如聞雒客扶風鄔。
吳門水驛按山陰，文字殷勤寄意深。
欲識陽陶能絕處，少年榮貴道傷心。